“Yen ngono aku netepake, Jaka Patohan iya salah amarga wis gawe kaget meh nyilakakake Patih Tambakbaya. Malah wis njorokake barang. Sanajan niyate becik. Uga salah merga wis ngidak nganti rusak bokor kencana kagungane Ratu Keling, sanajan ora sengaja. Mula kanthi abot, amarga dheweke putraku dhewe, aku netepake ukum ditugel sikile kiwa nganti bates kemiri. Paukuman katindakake dening algojo istana dina iki uga,” ngendikane Prabu Putri tegas sanajan batine nelangsa ora mentala. Piyambake banjur mlebu sajroning dhatulaya karo ngampet tumetese luh. Sawise entuk paukuman ditugel sikile Pangeran Jaka Patohan rumangsa lingsem lan sedhih. Kanggo nglipur atine lan nyingkiri pocapan kawulane, piyambake nyuwun palilah lunga ngedohi Kutharaja karo nyenyuwun dhumateng Gusti muga diparingi pulih kaya wingi-uni. Kanthi sumedhoting penggalih Sang Prabu Putri mangestoni. Lungane Sang Jaka kadherekake abdi kinasihe kang aran Ki Sidagoro. Abdi kang setya kuwi saparan-paran nglelipur bendarane. Sangsaya suwe tindake Jaka Patohan lan abdine sangsaya adoh saka kedhaton. Laku papa iku isa diarani laku tapa brata uga, amarga sadalan-dalan ora kendhat-kendhat anggone meminta sihing Gusti, muga diwenehi dalan kanggo mulihake cacat kang disandhang. Ketrima panyuwune, entuk wisiking Gusti supaya Jaka Patohan nuju ing Gunung Buthak. Ing kana ana sawijining plataran lendhut. Suku Jaka Patohan sing tugel didhawuhi ngrendhem ing lendhutan kuwi. Daya-daya Ki Sidagoro nggendhong bendarane tumuju papan kang wis kacetha ing wisik.